Lesotho-premier se vrou kort voor inhuldiging doodgeskiet | Maroela Media
Die vrou van Tom Thabane, premier van Lesotho, is Donderdagoggend, 'n dag voor Thabane se inhuldiging, dood nadat sy Woensdagaand geskiet is.
Lipolelo Thabane het in 'n hospitaal aan haar beserings gesterf.
Hoewel daar nog min besonderhede oor die voorval beskikbaar is, word daar beweer dié voorval waarin sy en nog 'n ander vrou gewond is, is polities gemotiveerd.
Dié voorval het vrese vir onstabiliteit in die bergkoninkryk net verder aangewakker. Thabane het in 2014 na Suid-Afrika gevlug omdat hy vir sy lewe gevrees het na 'n poging tot 'n staatsgreep. Thabane het eers vroeër vanjaar na Lesotho teruggekeer.
Adj.pres. Cyril Ramaphosa sal na verwagting Thabane se inhuldiging bywoon. Sy kantoor het in 'n verklaring gesê hy sal die inhuldiging bywoon as verteenwoordiger van die Suider-Afrikaanse Ontwikkelingsgemeenskap (SAOG).
Maite Nkoana-Mashabane, minister van internasionale betrekkinge en samewerking, het gewaarsku dat die SAOG nie enige staatsgrepe sal duld nie. "Dit is twee weke gelede baie duidelik gemaak aan almal in Lesotho," het Nkoana-Mashabane gesê.
In Maart het Lesotho se parlement 'n mosie van wantroue in die uittredende premier, Pakalithi Mosili, aanvaar. Dit het die weg gebaan vir die verkiesing wat op 3 Junie gehou is waartydens Thabane gewen het. Sy ABC-party het 48 van die 120 setels in die parlement verower, maar kon nie die 61 setels bekom wat benodig word om 'n regering te vorm nie.
Thabane het gesê die ABC sal 'n koalisieregering vorm saam met die Alliance Democrats, Basotho National Party en die Reformed Congress of Lesotho.
Die land met 'n bevolking van sowat 2 miljoen mense was sedert onafhanklikheid in 1966 die slagoffer van verskeie staatsgrepe.
Die perd het volgens Google in 2012 n hooggeregshof saak teen sy eerste vrou verloor nadat sy hom gedagvaar het vir voordele. Hy het blykbaar nou n jong bok. Eerste vrou blykbaar nou weer beroep op voordele gedoen nadat hy verkiesing geen het. Lesotho erken eerste vrou as die wettige. Dus was sy geregtig op voordeel soos n staatsmotor met chauffeur en lyfwag. Dis te be twyfel of dit polities gemotiveerd was.